和蘇子瞻觀百步洪原韵
作者：舒煥
朝代：宋

paragraphs: 先生何人堪並席，李郭相逢上舟日。
殘霞明滅日脚沈，水面浮空天一色。
磷磷石若鐵林兵，翻激奔衝精甲白。
岸頭旌旗簇五馬，一櫓飛艎信東下。
入夜寒生波浪間，汗衣如逐秋風乾。
相忘河魚互出沒，得性沙鳥鳴關關。
委蛇二龍乃神物，游樂諸溪誠爲難。
築亭種柳恐不暇，天下龍雨須公還。